34.		Zmluva o postúpení pohľadávky
			(§ 524 a nasl. ObZ)
Čl. I
Zmluvné strany
Postupca:	Marcel Kulich, nar. ...............................
	trvale bytom Žilina, Jedlíkova ul. č. 7
	(ďalej len „postupca“) 
Postupník:	Tibor Trnka, nar. ....................................
	 trvale bytom Žilina, Martinská ul. č. 50
	(ďalej len „postupník“)
Čl. II
Na základe zmluvy o pôžičke zo dňa 11. 2. 2021 má postupca voči Adamovi Čiernemu, nar. ........................., trvale bytom Žilina – Zádubnie č. 125 pohľadávku vo výške 6 638 € (slovom šesťtisícšesťstotridsaťosem eur) splatnú do 31. 12. 2023.
Čl. III
Postupca dňom podpísania tejto zmluvy postupuje svoju pohľadávku uvedenú v čl. II tejto zmluvy postupníkovi.
Čl. IV
Zmluvné strany vyhlasujú, že svoju vôľu v tejto zmluve prejavili slobodne a vážne, určite a zrozumiteľne, s jej obsahom po prečítaní súhlasia a na znak súhlasu ju vlastnoručne podpisujú.
Žilina 10. 11. 2022		postupník	postupca
Poznámka
Postúpením pohľadávky (cesiou) dochádza k významnej zmene doterajšieho právneho vzťahu medzi dlžníkom a veriteľom, a to k zmene v osobe veriteľa. Pretože ide o významnú zmenu, vyžaduje si zmluva o postúpení pohľadávky písomnú formu pod sankciou neplatnosti podľa ust. § 40 ods. 1 ObZ. 
Novým veriteľom sa stáva postupník.
Pohľadávka musí byť v zmluve individualizovaná.
K platnosti tejto zmluvy sa nevyžaduje súhlas dlžníka. Pohľadávku možno postúpiť aj bez vedomia dlžníka, a aj proti jeho vôli. Postupca je však povinný bez zbytočného odkladu oznámiť postúpenie pohľadávky dlžníkovi, pretože bez vyrozumenia o postúpení môže dlžník plniť pôvodnému veriteľovi, a tým sa zbaviť dlhu.
Pohľadávku možno postúpiť odplatne i bezodplatne.
Postúpiť nemožno pohľadávky, pri ktorých to vylučuje zákon alebo dohoda s dlžníkom.
Právnym následkom postúpenia pohľadávky je, že postupca stráca postúpenú pohľadávku s celým príslušenstvom a všetkými právami s ňou spojenými a postupník pohľadávku nadobúda s celým príslušenstvom a všetkými právami s ňou spojenými.

Postúpenie pohľadávky
§ 524 zákona č. 40/1964 Zb.
Občiansky zákonník
(1) Veriteľ môže svoju pohľadávku aj bez súhlasu dlžníka postúpiť písomnou zmluvou inému.
(2) S postúpenou pohľadávkou prechádza aj jej príslušenstvo a všetky práva s ňou spojené.
§ 525 zákona č. 40/1964 Zb. 
Občiansky zákonník
(1) Postúpiť nemožno pohľadávku, ktorá zaniká najneskôr smrťou veriteľa alebo ktorej obsah by sa zmenou veriteľa zmenil. Postúpiť nemožno ani pohľadávku, pokiaľ nemôže byť postihnutá výkonom rozhodnutia.
(2) Nemožno postúpiť pohľadávku, ak by postúpenie odporovalo zákonu alebo dohode s dlžníkom.
§ 526 zákona č. 40/1964 Zb. 
Občiansky zákonník
(1) Postúpenie pohľadávky je povinný postupca bez zbytočného odkladu oznámiť dlžníkovi. Dokiaľ postúpenie pohľadávky nie je oznámené dlžníkovi alebo dokiaľ postupník postúpenie pohľadávky dlžníkovi nepreukáže, zbaví sa dlžník záväzku plnením postupcovi.
(2) Ak postúpenie pohľadávky oznámi dlžníkovi postupca, nie je dlžník oprávnený sa dožadovať preukázania zmluvy o postúpení.
§ 527 zákona č. 40/1964 Zb. 
Občiansky zákonník
(1) Ak sa dojednalo postúpenie pohľadávky za odplatu, zodpovedá postupca postupníkovi, ak
a) postupník sa nestal namiesto postupcu veriteľom pohľadávky s dohodnutým obsahom,
b) dlžník splnil postupcovi záväzok skôr, než bol povinný ho splniť postupníkovi,
c) postúpená pohľadávka alebo jej časť zanikla započítaním nároku, ktorý mal dlžník voči postupcovi.
(2) Za vymožiteľnosť postúpenej pohľadávky postupca ručí do výšky prijatej odplaty spolu s úrokmi, len keď sa na to postupníkovi písomne zaviazal; toto ručenie však zaniká, ak postupník nevymáha postúpenú pohľadávku od dlžníka bez zbytočného odkladu na súde.
§ 528 zákona č. 40/1964 Zb. 
Občiansky zákonník
(1) Ak splnenie postúpenej pohľadávky je zabezpečené záložným právom, ručením alebo iným spôsobom, je postupca povinný o postúpení pohľadávky bez zbytočného odkladu podať správu osobe, ...